Document ID: 32012R0052

REGULAMENTUL (UE) NR. 52/2012 AL COMISIEI
din 20 ianuarie 2012
de modificare a anexei II la Regulamentul (CE) nr. 998/2003 al Parlamentului European și al Consiliului în ceea ce privește rubrica privind Statele Unite ale Americii din lista țărilor terțe și teritoriilor
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 998/2003 al Parlamentului European și al Consiliului din 26 mai 2003 privind cerințele de sănătate animală aplicabile circulației necomerciale a animalelor de companie și de modificare a Directivei 92/65/CEE a Consiliului (1), în special articolul 10,
întrucât:
(1)
Regulamentul (CE) nr. 998/2003 stabilește cerințele de sănătate animală aplicabile circulației necomerciale a animalelor de companie și normele privitoare la controlul acestei circulații. Regulamentul se aplică circulației necomerciale între statele membre sau din țări terțe a animalelor de companie din speciile enumerate în anexa I la acesta.
(2)
În partea C a anexei II la Regulamentul (CE) nr. 998/2003 sunt enumerate țările terțe și teritoriile indemne de rabie, precum și țările terțe și teritoriile, inclusiv Statele Unite ale Americii, în cazul cărora riscul răspândirii rabiei în Uniune, ca rezultat al circulației necomerciale a animalelor de companie provenind din aceste țări terțe și teritorii, a fost stabilit ca nefiind superior riscului asociat circulației similare a animalelor de companie între statele membre.
(3)
Regulamentul (CE) nr. 998/2003, astfel cum a fost modificat prin Regulamentul (CE) nr. 18/2006 al Comisiei (2), include Guam în rubrica privind Statele Unite din lista prevăzută în partea C a anexei II la Regulamentul (CE) nr. 998/2003.
(4)
Statele Unite au informat Comisia că aceasta se aplică, de asemenea, condițiilor naționale de circulație a animalelor din speciile enumerate în anexa I la Regulamentul (CE) nr. 998/2003, în cazul în care animalele sunt mutate în scopuri necomerciale între Statele Unite și Samoa Americană, Insulele Mariane de Nord, Puerto Rico și Insulele Virgine Americane.
(5)
Prin urmare, este adecvat să se includă aceste teritorii suplimentare în rubrica pentru Statele Unite din partea C a anexei II la Regulamentul (CE) nr. 998/2003.
(6)
Prin urmare, Regulamentul (CE) nr. 998/2003 ar trebui modificat în consecință.
(7)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
În partea C a anexei II la Regulamentul (CE) nr. 998/2003, rubrica privind Statelor Unite ale Americii se înlocuiește cu următorul text:
„SUA
Statele Unite ale Americii (inclusiv AS - Samoa Americană, GU - Guam, MP - Insulele Mariane de Nord, PR - Puerto Rico și VI - Insulele Virgine Americane)”.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 ianuarie 2012.

Labels: 3
0
18
6